Avainsanat

Tiivistelmä



Avainsanat

1 Kehitysyhteistyö - Yhteisön tekemät kansainväliset sopimukset - EY:n ja Intian välinen yhteistyösopimus - Ihmisoikeuksien kunnioittamista koskeva määräys - Oikeudellinen perusta - Perustamissopimuksen 130 y artikla - Oikeudellisen perustan hyväksyttävyys

(EY:n perustamissopimuksen 130 u artiklan 2 kohta sekä 130 y ja 235 artikla; EY:n ja Intian välisen yhteistyösopimuksen 1 artiklan 1 kappale; neuvoston päätös 94/578/EY)

2 Kehitysyhteistyö - Yhteisön tekemät kansainväliset sopimukset - Sopimus, joka sisältää erityisaloja koskevia määräyksiä - Oikeudellinen perusta - Perustamissopimuksen 130 y artikla - Oikeudellisen perustan hyväksyttävyys - Edellytykset - EY:n ja Intian välinen yhteistyösopimus

(EY:n perustamissopimuksen 130 u artiklan 1 kohta ja 130 y artikla; EY:n ja Intian välisen yhteistyösopimuksen 7, 10, 13, 15 ja 19 artikla; neuvoston päätös 94/578/EY)

Tiivistelmä

3 Euroopan yhteisön ja Intian tasavallan välisen kumppanuutta ja kehitystä koskevan yhteistyösopimuksen tekemisestä tehty neuvoston päätös 94/578/EY on sopimuksen 1 artiklan 1 kappaleen osalta, joka koskee ihmisoikeuksien ja kansanvallan periaatteiden kunnioittamista, voinut pätevästi perustua perustamissopimuksen 130 y artiklaan, eikä sen oikeudellisena perustana tarvinnut käyttää 235 artiklaa. Tältä osin on todettava, että vaikka kyseisen määräyksen mukaan ihmisoikeuksien kunnioittaminen on yhteistyön olennainen osa, pelkästään sen perusteella ei voida päätellä, että artikla ylittää perustamissopimuksen 130 u artiklan 2 kohdassa ilmaistun tavoitteen, sillä viimeksi mainitun määräyksen sanamuoto osoittaa, kuinka tärkeänä ihmisoikeuksien ja kansanvallan periaatteiden kunnioittamista on pidettävä, joten kehitysyhteistyöpolitiikka on mukautettava tähän tavoitteeseen.

4 Yhteisön ja kolmannen maan välillä tehdyssä kehitysyhteistyösopimuksessa, joka on tehty 130 y artiklan perusteella, voi olla erityisaloja koskevia määräyksiä, ilman että jonkin toisen oikeudellisen perustan käyttäminen tai jäsenvaltioiden osallistuminen sopimuksen tekemiseen olisi välttämätöntä, jos sopimuksen pääasiallisena kohteena on 130 u artiklan 1 kohdassa tarkoitettuihin tavoitteisiin pyrkiminen ja jos erityisaloja koskevat määräykset eivät saa aikaan velvollisuuksia, joilla on sellainen ulottuvuus, että ne tosiasiallisesti ovat kehitysyhteistyön tavoitteista erillisiä tavoitteita.

Tältä osin on todettava, että yhteisön ja Intian tasavallan välisessä kumppanuutta ja kehitystä koskevassa yhteistyösopimuksessa tarkoitettu yhteistyö on sopimuksen tavoitteita koskevissa määräyksissä ilmaistu ottaen etenkin huomioon kehitysmaan tarpeet ja että yhteistyö näin ollen edistää erityisesti perustamissopimuksen 130 u artiklan 1 kohdassa tarkoitettuihin tavoitteisiin pyrkimistä.

Mitä tulee varsinkin erityisaloja koskeviin sopimusmääräyksiin, jotka koskevat energiaa, matkailua ja kulttuuria (7, 13 ja 15 artikla), huumeidenvastaista taistelua (19 artikla) ja henkistä omaisuutta (10 artikla), niissä määritellään sopimuspuolten välinen yhteistyö ja rajoitutaan määräämään yhteistyön kohteena olevat alat ja mainitsemaan erikseen tietyt, erityisen tärkeinä pidettävät näkökohdat ja toimet, mutta ne eivät kuitenkaan sisällä kutakin sopimuksessa mainittua erityisalaa koskevia konkreettisia yksityiskohtaisia soveltamissääntöjä yhteistyön toteuttamiseksi.

Näin ollen pelkästään se, että kyseiseen sopimukseen on otettu määräyksiä tietyn erityisalan yhteistyöstä, ei välttämättä merkitse sellaista yleistä valtuutusta, jonka perusteella yhteisöllä olisi toimivalta ryhtyä mihin tahansa yhteistyötoimiin tällä alalla, joten se ei myöskään vaikuta yhteisön ja jäsenvaltioiden väliseen toimivallan jakoon eikä yhteisön toimien oikeudelliseen perustaan yhteistyön toteuttamisessa tällaisella erityisalalla. Sopimuksen tekemisestä tehty päätös 94/578/EY on näin ollen voitu pätevästi tehdä perustamissopimuksen 130 y artiklan perusteella siltä osin kuin kyse on 7, 10, 13, 15 ja 19 artiklan sisällyttämisestä sopimukseen.